**Vyhodnotenie**

**regionálneho kola 29. ročníka celoslovenskej postupovej súťaže** **a prehliadky**

**detskej dramatickej tvorivosti a neprofesionálneho divadla dospelých**

**Divadelná jar 2020**

Do regionálneho kola postupovej súťaže 29. ročníka celoslovenskej postupovej súťaže a prehliadky detskej dramatickej tvorivosti a neprofesionálneho divadla dospelých Divadelná jar 2020 sa prihlásilo päť divadelných súborov. Nesúťažne sa v múzeu predstavil Divadelný súbor Alfa ZUŠ na Mierovej ulici v Humennom.

Odborní porotcovia PhDr. Peter Karpinský, PhD. (predseda poroty), Mgr. Jela Timková a Mgr. Alžbeta Verešpejová PhD. ocenili prezentovanú hravosť, schopnosť zachovať si prirodzenosť na javisku, ako aj pohybové a spevácke schopnosti účastníkov súťažnej prehliadky.

V kategórii detskej súťažnej prehliadky Zlatá priadka udelila odborná porota prvé miesto bez návrhu na postup do krajského kola súťaže divadelnému krúžku Kudlovčatá zo ZŠ Kudlovská v Humennom. Víťazné družstvo sa vyše sto dvadsaťčlennému publiku predstavilo hrou Únos starkých s nadčasovou témou medzigeneračných vzťahov detí a starých rodičov, v ktorej zaujímavo spojili prvky reálneho a imaginárneho prostredia. Na druhom mieste sa umiestnilo Divadielko Zázračno pôsobiace na ZŠ Pugačevova v Humennom s  naštudovaním diela J. G. Tajovského Horký chlieb. Porota ocenila snahu mladých divadelníkov pracovať s klasickým literárnym dielom a obohatenie vystúpenia o zakomponovanie ľudových motívov v podobe spevných a kostýmových prvkov. Tretie miesto za predstavenie Zakliata rozprávka o podobách dobra v kombinácii motívov klasických rozprávok získali žiaci ZŠ s MŠ Modra nad Cirochou.

Prvé miesto s udelením postupu do krajského kola súťaže ochotníckych divadiel dospelých Belopotocký Mikuláš 2020 získalo Humenské ochotníckemu divadlo. S naštudovaním divadelnej hry Jany Bodnárovej Sobotná noc predstavili humenskí divadelníci tému osamelých žien a ich nenaplnených túžob. Porotu Humenčania zaujali umeleckým prejavom i zaujímavou režijnou koncepciou. Na druhom mieste sa umiestnilo ochotnícke divadelné zoskupenie Divadlo Sofia zo Sniny.  Predstavením Zas tupitelia podľa textovej predlohy Petra Tomšu ponúkli aktéri aktuálny obraz súčasného spoločenského života a komunálnej politiky.

Súťažná prehliadka zároveň ponúkla detským i dospelým divadelníkom možnosť prezentovať sa a získavať nové inšpirácie a skúsenosti. Takouto formou dramatických vystúpení sa získavané schopnosti stávajú základným predpokladom zvyšovania hodnoty budúcich predstavení divadelníkov. Všetkým oceneným, ale aj účastníkom srdečne gratulujeme a želáme veľa ďalších úspechov

Mgr. Ivana Bončiková

Vihorlatské múzeum v Humennom